Δεν έχει τέλος η πλατεία Ελευθερίας

Το δυτικό στηθαίο της πλατείας Ελευθερίας και κυρίως η ασφάλεια που αυτό θα παρέχει ή δεν θα παρέχει στους χρήστες της πλατείας είναι -φαίνεται- το κομμάτι του έργου που είναι δυνατόν να προκαλέσει περαιτέρω καθυστερήσεις στην υλοποίηση του έργου, ακόμη και μετά τον Ιούλιο του 2018 που είναι το τελευταίο γνωστό χρονοδιάγραμμα που ετέθη.

Ένα σενάριο για το οποίο έγιναν κάποιες σκέψεις είναι, όπως πληροφορείται ο «Φ», να προκηρυχθούν νέες προσφορές ειδικά γι' αυτό το κομμάτι, οπόταν μέχρι να προκηρυχθούν, να κατακυρωθούν και να αρχίσουν και να ολοκληρωθούν οι εργασίες, τότε θα μιλάμε για αρκετούς επιπλέον μήνες καθυστέρηση. Το στηθαίο έχει ιδιαιτερότητες και με βάση τον σχεδιασμό θα έχει κατωφερή κλίση (από την πλατεία προς τον χώρο κάτω από αυτήν), ενώ παράλληλα, όπως θα τοποθετηθεί, δεν θα σχηματίζει κλίση 90 μοίρες με την πλατεία, όπως έχουν τα υπόλοιπα κιγκλιδώματα σε σχέση με τα πεζοδρόμια, αλλά θα έχει κλίση προς τη μία πλευρά. Το στηθαίο θα είναι κατασκευασμένο από γυαλί το οποίο θα εισαχθεί από το εξωτερικό.

Σημειώνεται πως μέχρι στιγμής αρχιτέκτονας και εργολάβος δεν έχουν συμφωνήσει για το στηθαίο, αφού ουδείς εκ των δύο δέχεται να αναλάβει την ευθύνη ως προς την ασφάλεια που αυτό θα παρέχει. Ο μεν εργολάβος φέρεται να αναλαμβάνει την ευθύνη για την τοποθέτηση, ενώ ο αρχιτέκτονας την ευθύνη του σχεδιασμού.

ΔΙΑΒΑΣΤΕ ΕΠΙΣΗΣ:

Ο «Φ» αποκαλύπτει σήμερα επιστολή την οποία απέστειλε η συντονίστρια του έργου της πλατείας Ελευθερίας Αγνή Πετρίδου προς τον Γενικό Ελεγκτή Οδυσσέα Μιχαηλίδη και στην οποία, ειδικά για το στηθαίο, αναφέρεται ότι «ζητήθηκε από τον αρχιτέκτονα εντός μίας εβδομάδας να δώσει λύση απόλυτα ασφαλούς περίφραξης που να μπορεί να ολοκληρωθεί μέχρι τις 3 Ιανουαρίου 2018». Πρόκειται για κάγκελο το οποίο ουδεμία σχέση έχει με το στηθαίο που προγραμματίζεται να τοποθετηθεί. Σε άλλο σημείο της επιστολής αναφέρεται ότι:

«Το θέμα του δυτικού στηθαίου παραμένει σε εκκρεμότητα, παρά το γεγονός πως ζητήθηκαν και μεταφέρθηκαν οι απόψεις σας (δηλαδή του Γενικού Ελεγκτή), αλλά και της Αρμόδιας Αρχής Δημοσίων Συμβάσεων στον αρχιτέκτονα».

Η συντονίστρια προσθέτει ότι «στη συνάντηση με την Κεντρική Επιτροπή Αλλαγών και Απαιτήσεων παρουσιάστηκαν οι διαφορετικές απόψεις των μερών για το δυτικό στηθαίο και οι ασυμφωνίες πού υπάρχουν δημιουργώντας καθυστέρηση στην ολοκλήρωση της γέφυρας».

Από την ίδια επιστολή προκύπτει επίσης πως η πλατεία θα παραληφθεί τμηματικά παρόλον ότι η ΚΕΑΑ είχε υποδείξει ότι πρέπει να παραληφθεί ως σύνολο αφού ολοκληρωθεί.

Στην επιστολή αναφέρεται επίσης ότι:« Όσον αφορά στα υπόλοιπα στοιχεία του έργου, σύμφωνα με το πρόγραμμα του εργολάβου το οποίο δόθηκε στην υπηρεσία σας, φαίνεται το μέγιστο των εργασιών να ολοκληρώνονται μέχρι τον Απρίλιο του 2018, ενώ συγκεκριμένα θέματα, όπως τα μάρμαρα των υδάτινων στοιχείων, ο ανελκυστήρας και ένα μικρά τμήμα της Παλαιολόγου δίπλα από τον βόρειο κόμβο, να ολοκληρώνονται μέχρι τον Ιούλιο του 2018.

Ενδεικτική της δυστοκίας που παρατηρείται είναι και η αναφορά της κ. Πετρίδου στο αναθεωρημένο πρόγραμμα εργασίας που ζήτησε ο αρχιτέκτονας από τον εργολάβο στις 10 Ιουλίου 2017 και το οποίο υπεβλήθη τελικά στις 17 Οκτωβρίου 2017, δηλαδή ύστερα από τρεις μήνες, και ενώ όλοι επείγονταν να ολοκληρωθεί η πλατεία μερικές βδομάδες μετά (3/1/2018).